runetrust/blame-folketinget-dk huggingface dataset:
Line Barfod (EL), 2003-05-15:
Jeg et godt klar over, at socialministeren ikke er inde i den dybe strafferet, det behøver hun heller ikke at være, men når hun indfører grov uagtsomhed, bør hun sætte sig ind i, hvad det er. Hvis man har en klar formodning om, at det, man foretager sig, er strafbart, og man så undlader at undersøge det nærmere, kan man dømmes for forsætligt bedrageri.
Lars Løkke Rasmussen (V), 2017-03-23:
Jeg vil gerne kvittere for, at hr. Nicolai Wammen lægger op til, at jeg må have et vist frirum i designet af min dialog med den amerikanske præsident i næste uge, det tror jeg sådan set på mange måder er at foretrække, og at vi jo helst skulle undgå en situation, hvor man skal igennem en lang, lang smørrebrødsseddel, og at det, medmindre man kan sætte hak ved alle kritikpunkter, ikke har været et konstruktivt møde.
Zenia Stampe (RV), 2024-02-01:
Jeg synes, det er en vanvittig interessant diskussion, vi har i dag, og på mange måder kunne jeg have lyst til, at vi fortsatte den i vores udvalgsarbejde og måske også for lukkede døre, så vi kunne få snakket de her ting igennem og måske ikke mindst de ting, der handler om, hvad der foregår ude på vores institutioner.
Ebbe Kalnæs (CD), 2000-02-10:
Jeg vil også sige, at hvis det er et spørgsmål om at gå tingene efter i sømmene og finde uregelmæssigheder, dér hvor de er, så er jeg ikke sikker på, at man har folk i Rigsrevisionen, der kan gøre det nær så præcist og godt som den kommunalrevision, der er meget skarp og går helt ude i krogene.
Anni Matthiesen (V), 2014-01-22:
Jeg vil godt vende lidt tilbage til de problemstillinger, der er i forbindelse med, at der nu sker sådan en slagterilukning, som vi har oplevet det her forleden, også fordi jeg må sige, at jeg, da der i går var en kort debat i Folketingssalen om det, blev lidt nervøs over noget.
Hans Kristian Skibby (DF), 2006-04-19:
Dansk Folkepartis ordfører på lovforslaget, hr. Bent Bøgsted, er forhindret på grund af andet arbejde – i Folketingets regi, skal jeg måske også lige nævne – og derfor har jeg lovet at være ordfører på lovforslaget her ved førstebehandlingen i dag.
Bjarne Laustsen (S), 2009-04-22:
På det ideologiske plan vil regeringen nedlægge Arbejdsmarkedets Ankenævn, fordi det underkendte den tidligere beskæftigelsesminister, hr. Claus Hjort Frederiksen, i den såkaldte feriedagpengesag, som indtil nu har kostet over 400 mio. kr.
Jesper Petersen (SF), 2012-06-13:
Vi vil ikke give SKAT lov til at gå ind i folks private bolig; vi vil ikke give dem lov til at gå ind over dørtærskelen og kontrollere; og det har jo med det princip at gøre, som hr. Torsten Schack Pedersen taler så meget om – det skal de ikke, og det synes vi faktisk er o.k.
Finn Sørensen (EL), 2017-05-10:
I indslaget i TV 2/Fyn den 3. maj om Lægeforeningens kritik af kommunerne, fordi de sender syge mennesker i ressourceforløb imod lægernes anbefalinger, svarer formanden for Odense Kommunes beskæftigelsesudvalg, at det skal kommunen gøre i henhold til loven, formanden for beskæftigelsesudvalget henviser til, at Ankestyrelsen i de fleste tilfælde giver kommunen ret i afgørelserne, er ministeren enig i, at det er et problem, at loven åbenbart skal fortolkes på den måde, og hvad vil ministeren gøre ved det? Skriftlig begrundelse
Tom Behnke (KF), 2008-01-11:
Til sidst vil jeg sige, at jeg jo ikke ved, om det er mig, der skal gøre det, men ved gennemgangen af disse meget omfattende lovforslag og hele processen, som jeg har været med i, føler jeg et behov for at sige tak til de mange, som har knoklet med det her i rigtig mange år for at få disse forslag til at blive en realitet.
Line Barfod (EL), 2003-02-21:
Vi har jo i mange år arbejdet med fælles regler om, at noget skal være kommet til kundskab, noget skal sendes med almindeligt brev, noget med anbefalet brev osv. Er der lavet nogle fælles retningslinjer fra regeringens side for, hvad der skal gælde for den offentlige forvaltning og det private, når vi begynder på det, hvornår noget er kommet til kundskab, og hvornår noget er sendt af sted?
Jørgen Poulsen (NY), 2008-01-17:
Opgaven med at ekskortere fødevarehjælp til Somalia er jo hjemlet i både sikkerhedsrådsresolutionen, i den internationale humanitære folkeret, i FN's havretskonvention og i alle bilaterale aftaler med de involverede stater i Afrika og flagstaterne for fødevareprogrammets skibe.
Bertel Haarder (V), 2008-11-18:
Når vi ser på den liste over, hvad det er, man kan blive via AMU-kurser, altså arbejdsmarkedsuddannelser, så må vi jo konstatere, at det er nogle funktioner, som ethvert samfund skal have varetaget - og de tæller ikke med. Så måske skulle vi se lidt på målestokken og lade være med over en bank at gøre alle til sociale tilfælde, blot fordi de ikke har en ungdomsuddannelse eller en videregående uddannelse.
Arne Melchior (CD), 2000-05-24:
Jeg mener at kunne slutte med en anerkendelse til hr. Helge Adam Møller, for selvfølgelig var hans forklaring om, at man ikke undlader at give 1.950 mennesker dansk statsborgerskab, som har fuldt fortjent det, fordi der er nogle snese, man ikke ønsker skal have det, da en sund, en logisk og en human indstilling, og den kan jeg anerkende.
Orla Hav (S), 2011-12-01:
Ja, når regeringen har taget initiativ til at nedsætte en natur- og landbrugskommission, er det jo med henblik på at identificere, hvor der er skævheder, som vi fra samfundets side, fra erhvervets side bør arbejde med, og hvor det er, vi kan mødes for at finde nogle løsninger.
Søren Pind (V), 2016-03-17:
Beslutningsforslaget pålægger regeringen at tage de nødvendige initiativer, der sikrer, at personer, der optræder i straffesager i Danmark, på alle punkter som minimum er sikret de rettigheder med hensyn til tolke- og oversætterbistand, der fremgår af EU-direktivet om retten til tolke- og oversætterbistand i straffesager.
Tina Nedergaard (V), 2011-01-12:
Jeg synes, der er kommet mange ting ind i folkeskolen, som vi kan drøfte om der er plads til fremadrettet, for jeg vil gerne frigøre den lærerressource, den lyst, der er hos lærerne til at være sammen med eleverne, til egentlig undervisning, for jeg tror, det er det, der flytter eleverne.
Charlotte Dyremose (KF), 2004-01-14:
Jeg følte selv, at jeg forsøgte at sige, at det sociale system jo netop skal tage sig af de mennesker, som har nogle meget alvorlige problemer, men at når man f.eks. er på vej ud i problemerne - man har et ensomhedsproblem, man er måske kommet til byen, man kender ikke nogen, man har måske oplevet en kritisk situation i sin familie, hvor man måske ved at dele den med andre kan få noget vejledning, kan få nogle gode råd - er det frivillige system langt bedre gearet til det.
Per Clausen (EL), 2007-05-31:
Det ligner ikke fuldt og helt Socialdemokraternes, SF's og De Radikales forslag, og derfor har vi sådan set heller ikke nogen forventning om, at en ny regering vil gennemføre Enhedslistens politik, men vi er sikre på, at der kan laves bedre aftaler med en kommende socialdemokratisk ledet regering, end der kan med den regering, vi har nu.
Zenia Stampe (RV), 2016-10-11:
De to ting hænger rigtig fint sammen, og vi lægger ligesom andre vægt på, at Institut for Menneskerettigheder således vurderer, at det kan føre til en styrkelse af individets ret til databeskyttelse på retshåndhævelsesområdet og et mere ensartet beskyttelsesniveau i EU.
Bjarne Laustsen (S), 2010-06-22:
Det her er en aftale, som er ved at blive udmøntet, men som sagt ved de, der melder sig ind i en a-kasse, ikke, hvad det er for nogle krav, de skal opfylde. Jeg kunne også godt tænke mig at få at vide, hvem det er i Venstre og Det Konservative Folkeparti, der ud over det, som Dansk Folkeparti har bidraget med, har fundet på det her, trods det at beskæftigelsesministeren for ganske kort tid siden, før pinse, og både den tidligere statsminister og den nuværende statsminister og ikke mindst den tidligere beskæftigelsesminister og nuværende finansminister har sagt, at man ikke rører dagpengene, og det gælder også dagpengeperiodens længde; hvordan kan nogen så finde på at komme med det her?
Per Kaalund (S), 2006-01-19:
Det er Socialdemokraternes opfattelse, at Danmark fortsat skal medvirke i genopbygningen af Irak, eventuelt også med militær tilstedeværelse, men i givet fald ikke som en del af koalitionen, men med FN-opgaver, NATO-opgaver eller for den sags skyld civile EU-opgaver.
Stine Brix (EL), 2017-04-26:
Derfor synes jeg, det er rigtig interessant, at FN-rapporten peger på spørgsmålet om, hvordan vi kan bruge det til i højere grad at stille krav til, hvordan samarbejdet mellem den offentlige forskning og den private industri også kommer borgerne til gavn og ikke fører til, at industrien patenterer et produkt, som de så efterfølgende tager en urimelig høj pris for.
Karsten Nonbo (V), 2012-12-13:
Derfor skal mit tilbud lyde til Enhedslisten: Hvis vi nu beder om at få det her lovforslag tilbage til udvalget mellem anden- og tredjebehandlingen, kan vi jo sammen se på det her med de elektroniske fragtbreve, for vi vil jo gerne hjælpe Enhedslisten med at komme den skepsis til livs.
Jan E. Jørgensen (V), 2019-03-15:
Fru Mette Frederiksen sagde dengang: Vi ved, at samfundstjeneste bliver brugt ved simpel vold i dag og også med en gavnlig effekt, og vi ønsker, at der skal være lidt videre anvendelse af samfundstjeneste i sager om simpel vold, og det vil altid bero på en konkret vurdering, og derfor skal man selvfølgelig være ualmindelig skarp i vurderingen af, om det er det rigtige at gøre eller ej.
Per Clausen (EL), 2010-11-18:
Nu har Enhedslisten sådan set det synspunkt, at det ville være rigtig godt, hvis der var en række lande, som lavede nogle aftaler om f.eks. at føre en økonomisk politik, som satte gang i beskæftigelsen, sikrede velfærden og fik taget hul på at løse den udfordring, vi står over for med at løse klimaproblemerne.
Pia Adelsteen (DF), 2010-03-04:
Jeg ved godt, at vi har masser af regler, hvor det kan være vanskeligt at føre bevise, så man kan sige, at det sådan er et halvdårligt argument i forhold til det, men det kræver jo specielle omstændigheder at få straffet de kunder, der går til en handlet kvinde.
Bruno Jerup (EL), 1997-12-02:
Det synes vi, at man skulle prøve at gå efter, sådan at en større del af de mange milliarder, som man normalt snakker om i forbindelse med arbejdsskader og arbejdsbetingede lidelser, bliver betalt, og således at det dermed også var en større procentdel af beløbet, som var i spil i forhold til at forbedre arbejdsmiljøet.
Thor Pedersen (V), 2005-12-07:
Det er den bedst tænkelige måde overhovedet at fordele velstand på, at flest mulige danskere er i arbejde, at man får en chance for at tjene sin egen løn, at systemet er fleksibelt, at man ikke bliver holdt uden for arbejdsmarkedet, at man – om jeg så må sige – bliver bedt om at blive på arbejdsmarkedet i stedet for, at man bliver bedt om at forlade arbejdsmarkedet.
Jens Peter Vernersen (S), 1998-06-04:
Jeg vil så også spørge, om det ikke kommer væsentligt i konflikt med det synspunkt, som jeg gav udtryk for i mit indlæg, og som vismand Nina Smith gav udtryk for på TV1 tirsdag aften, at ingen ædruelige økonomer kan komme i tanker om at foreslå en afskaffelse af lejeværdien.
Martin Henriksen (DF), 2010-04-08:
Og hvis der er nogle kommuner – så kan vi diskutere, om det er borgerlige eller socialdemokratiske kommuner, for der er sikkert også borgerlige kommuner, som opfører sig tåbeligt – som har haft en dårlig økonomistyring i de seneste år, kan de jo faktisk bruge nogle af de midler fra ældrepuljen til at mindske effekterne af den dårlige økonomistyring, der har været ude i de enkelte kommuner.
Mai Mercado (KF), 2015-04-17:
Vi gik allerede i efteråret ud med vores 2020-plan, som i øvrigt ikke engang var ny, og sagde, at vi ønskede at tilføre flere ressourcer til politiet, helt præcis 500 mio. kr. mere, og dermed ønsker vi ikke at fodre hunden med dens egen hale.
Anne Grete Holmsgaard (SF), 2002-11-06:
»Har regeringen aktivt undersøgt de andre medlemslandes holdning til en eventuel udvidelse af Euratoms låneramme, og hvad kan ministeren i givet fald oplyse om andre EU-landes holdning til fortsat subsidiering af atomkraft betalt af skatteyderne i stedet for over elregningen?«
Nikolaj Villumsen (EL), 2015-04-28:
Gør det ikke indtryk på Socialdemokraterne herhjemme, at der er så meget kritik fra den europæiske fagbevægelse og fra den amerikanske fagbevægelse på lige præcis det her ISDS-punkt, og burde man så ikke hos Socialdemokraterne herhjemme bakke op om kritikken og bede om at få taget ISDS-mekanismen ud?
Ulla Tørnæs (V), 2004-12-10:
Jeg vil blot til slut nævne, at mit første skridt i opfølgningen på redegørelsen, som vi debatterer her i dag, vil være, at jeg i starten af det nye år afholder en konference med repræsentanter for så vel uddannelsessystemet, arbejdslivet og fritidslivet, og formålet er her at bidrage til en bred debat om, hvordan vi bedst muligt med afsæt i regeringens redegørelse kan fremme en anerkendelse af realkompetence.
Arne Melchior (CD), 1997-12-03:
Det er vel ikke det, vi er sat ind for: at være vejrhaner og slet ikke for så bagatelagtig en minoritet. Men selv om det havde været en majoritet, ville det jo ikke forandre kendsgerninger i øvrigt. Så det er bestemt ikke imponerende, og jeg har endda fået breve fra folk, der har fortalt mig, at de har skrevet under i flere byer, så vi skulle måske sammenholde de lister lidt. Men så er der endelig dette, at jeg nok har fortalt mig, når jeg understregede hr. Groves ord - nu sidder han selv i formandsstolen - om, at der ikke finder dyremishandling sted i Danmark.
Jesper Langballe (DF), 2011-05-24:
Forsvarets Efterretningstjeneste, Udenrigsministeriet, Forsvarsministeriet har udvist sund sans i afklassificeringsproceduren, men der er også en anden trussel mod historieforskningens forsøg på at grave sandheden frem, og den kan vise sig nok så skræmmende.
Martin Lidegaard (RV), 2007-04-20:
For jeg går ud fra, at Venstre er enig i, at det handler om at få bragt CO2-udslippet ned for flysektoren, så hvis det ene ikke er godt nok, så supplerer vi med det andet, og hvis ikke man vil det på nationalt plan, så håber jeg da, at man i hvert fald vil det på europæisk.
Margrethe Vestager (RV), 2000-02-02:
Jeg vil gerne, ligesom jeg begyndte besvarelsen af det foregående spørgsmål, tage afstand fra, at ministeriet skulle have lagt usaglige eller ikkesaglige og dermed heller ikke tilstrækkelig vidtgående fakta til grund for vurderingen af de ansøgninger, som er kommet ind.
Magnus Heunicke (S), 2021-01-15:
Jeg vil komme ind på tre konkrete faktorer, som jeg mener er særlig relevante: for det første tilgængeligheden af oplysninger om medarbejdere i f.eks. patientjournaler – det er det, som det handler om i dag – for det andet det ansvar, der er som arbejdsgiver, og som skal løftes på bedst mulige vis, og for det tredje, det må vi også erkende, en presset psykiatri og konsekvenserne heraf.
Peter Skaarup (DF), 2012-05-15:
Det er derfor, det er relativt utidssvarende at vi i dag i strafferetlig forstand ikke stærkt nok tager højde for, at meget kriminalitet begås af grupper og bander, og jeg tror sådan set, at hvis ikke vi gør noget nu, og det ser det ikke ud til at der er et flertal for i Folketinget, vil det være noget, der kommer senere, fordi banderne er så stærke.
Kim Edberg Andersen (DD), 2024-04-30:
Så vil Moderaterne ikke bare gerne en gang svare mig på: Mener Moderaternes ordfører, at det er dobbeltmoralsk, at vi synes, at det er fint at bruge atomkraftel i Danmark, og så samtidig ikke mene, at vi så skal kunne forske i det og lave atomkraftel i Danmark?
Mogens Jensen (S), 2009-05-13:
Egnsteatrene er vigtige teatre, der har et næsten lige så stort publikum som Det Kongelige Teater, men som regeringen heller ikke har sørget for har den nødvendige økonomi til rådighed - ja, som man nu oven i købet har sørget for har fået skåret deres tilskud fra staten.
Lars Christian Lilleholt (V), 2017-04-18:
Vi kæmper sammen med resten af EU og viser vejen for andre gennem vores nationale indsats og vores omfattende bilaterale og multilaterale energisamarbejde med fokus på omstilling i vækstøkonomierne, så vi i fællesskab kan gøre en indsats og nå Parisaftalens temperaturmål.
Anne Baastrup (SF), 2000-01-26:
Grundige ansættelsessamtaler, indhentning af straffeattest - og i den forbindelse synes jeg også, vi skal understrege her, at det jo ikke betyder, at man, fordi man har begået butikstyveri, så ikke kan blive ansat som pædagogmedhjælper - og så kontakt til tidligere arbejdsgivere, det oplever vi jo meget tit ikke sker, kontakt til uddannelsesstedet og et ordentligt arbejdsklima; det er de metoder, som vil kunne forhindre overgreb.
Pia Christmas-Møller (KF), 2004-10-07:
Jeg kan her oplyse fru Anne Grete Holmsgaard om – hvis fru Anne Grete Holmsgaard ikke helt er klar over det – at vores nye miljøminister rent faktisk har givet grønt lys til at offentliggøre det tilpasningshæfte, som beskæftiger sig med de udfordringer, der ligger i, at vandene rent faktisk stiger.
Jan E. Jørgensen (V), 2013-10-25:
Vi håber i Venstre på, at vi i udvalgsarbejdet kan finde en bedre løsning på implementeringen af direktivet, for noget kunne altså tyde på, at lovforslaget i sin nuværende form på en række væsentlige områder er udtryk for overimplementering af direktivet fra Bruxelles.
Steffen W. Frølund (LA), 2024-05-23:
Det er klart forventningen, at en ny Europa-Kommission vil genoptage arbejdet med en revision af dyrevelfærdsreglerne i EU, og de forbedringer af dyrevelfærden i griseproduktionen, som jeg ligesom forslagsstillerne gerne ser komme i fremtiden, bør derfor afvente, hvad de nye regler bliver på EU-niveau.
Susanne Clemensen (CD), 2000-05-05:
I evalueringen blev eleverne i forsøget spurgt, hvorfor de valgte naturfaget efter den udvidede model, og der svarede hele 62 pct., at de synes, at det var godt at have så mange kompetencegivende niveauer som muligt, og det er netop det, denne her foreslåede naturfagsmodel giver.
Lars Barfoed (KF), 2012-11-30:
Jeg synes selvfølgelig, at da sproget er så vigtigt og kulturbærende og samler os som folk og nation, er sproget også noget, vi politikere skal være meget opmærksomme på, og vi skal tage politisk ansvar for kultur og dannelse i vores samfund og dermed også tage ansvar for at styrke det danske sprog og sætte ind på områder, hvor vi måtte se, at det bliver truet og svækket.
Birthe Skaarup (DF), 2000-04-11:
Praksis har været forskellig i amterne og kommunerne, og det var da også en af grundene til, at vi var medforslagsstiller, da en del partier fremsatte forslag til folketingsbeslutning i december måned sidste år for at gøre det muligt for personer, der ønskede at få gratis ophold på landets hospicer, at få det.
Jan E. Jørgensen (V), 2015-01-16:
Det, justitsministeren jo så kunne, var at stemme ja til et beslutningsforslag, for et beslutningsforslaget gør jo netop, at justitsministeren og Justitsministeriet så får bolden og kan skrue et lovforslag sammen, som bliver rigtigt, klogt og velovervejet, for nu at bruge justitsministerens ord, for man har jo ikke som opposition mulighed for at sætte hele embedsværket i gang med at udarbejde sine lovforslag med bemærkninger osv.
Lene Espersen (KF), 2009-11-05:
De risici, der er opstået i forhold til ejendomme og produkter henvendt til professionelle, er blevet håndteret i særlovgivningen – det kan være arbejdsmiljøregler, kemikalie- og byggelovgivning, erstatningsregler i produktansvarsloven – og det ændrer forslaget ikke på.
Frank Aaen (EL), 2001-05-15:
Jeg vil da også gøre opmærksom på, hvad vi kender ude fra Hvidovre Hospital, nemlig at vi nu er kommet op på et arbejdstempo inden for udliciteret rengøring, der svarer til, at én rengøringsassistent på Hvidovre Hospital skal gøre 326 m2 rent pr. time.
Elisabeth Geday (RV), 2005-04-19:
For fordelen ved at vælge lovgivningsmodellen er, at den skaber diskussion, den skaber større gennemsigtighed i processen, og så sætter den fokus på eventuelle huller i lovgivningen og giver os altså mulighed for at supplere vores fødevarelovgivning på nogle af de områder, hvor der ikke er fælles lovgivning i EU.
Frank Aaen (EL), 2000-12-15:
Så vi vil altså stemme imod loven i dag, fordi vi ikke er sikre på, at de retssikkerhedsmæssige ting er i orden, når vi ser alle de forskellige love og registre under ét, og jeg vil hermed annoncere, at vi i den kommende tid - altså efter nytår - vil stille en forespørgsel til regeringen om, hvordan vi får mere sikkerhed for borgernes helt berettigede krav på, at deres personfølsomme oplysninger ikke kan misbruges.
Morten Bødskov (S), 2007-09-06:
Som sagt tager vi gerne et medansvar for, at vi kan få en bred skattereform, som kan betyde, at vi får en mere retfærdig fordeling i vores samfund, at den er grøn, fremmer miljøet, og selvfølgelig skal sådan en skattereform også være fuldt finansieret; det giver sig selv.
Kristian Jensen (V), 2007-01-26:
Men jeg er sådan set enig i, at vi har en interesse i samfundet i, at der i så bredt et omfang som muligt bliver givet vurderinger af, hvordan en lov skal forstås, og hvordan man opfatter den, og derfor har jeg også som skatteminister været med til at udvide listen over personer, som får tilsendt lovforslag, for at få deres ideer til det.
Jens Peter Vernersen (S), 2002-02-26:
Fru Charlotte Dyremose gav udtryk for, at hun gerne ville gå hele vejen rundt og sikre, at alle blev omfattet af denne ordning, men så er det jo virkelig underligt at fremsætte et lovforslag, som netop ikke når det mål, fordi man kan lade være med at gå hele vejen rundt.
Per Clausen (EL), 2006-04-05:
Resultatkontrakten er et anliggende, som har at gøre med styringen af ressourcerne inden for ministerområdet, altså et forsøg på gennem nogle regnestykker at nå frem til et samlet mål for ressourceanvendelsen, i det her tilfælde bl.a. hvor mange kontrolbesøg der i alt skal aflægges inden for området.
Jørgen Arbo-Bæhr (EL), 2006-12-07:
Nu spurgte jeg ikke til skattestoppet, fordi jeg ikke her tror at uenigheden er så stor, bortset fra at Det Radikale Venstre jo står for en skattepolitik, der først og fremmest vil lette i toppen, men til satspuljeforliget, for det er nu engang sådan, at satspuljeforliget fuldstændig automatisk medvirker til, at uligheden vokser.
Frank Dahlgaard (UP), 2000-08-24:
Og hr. Anders Fogh Rasmussen kan jo ikke afvise, for han er uddannet økonom, at kronen rent faktisk i de sidste 19 måneder sammen med euroen er nedskrevet med 8-9 pct. - med alle de gode virkninger, der kommer på kort sigt, og med alle de problemer, der følger efter på længere sigt.
Martin Henriksen (DF), 2005-04-27:
Så talte hr. Kamal Qureshi også om undersøgelser: Sidste gang vi behandlede et beslutningsforslag fra Enhedslisten, som gik ud på, at homoseksuelle skal have ret til at adoptere, refererede Enhedslisten i beslutningsforslaget til en svensk undersøgelse, som bl.a. havde vist, at børn af homoseksuelle forældre blev udsat for mobning af klassekammerater og andre jævnaldrende.
Kristian Jensen (V), 2002-11-27:
Den nuværende regering vil ikke acceptere - i modsætning til tidligere regeringer - at man bare laller igennem, at man ser igennem fingre med, at forbruget vokser uden grænser, at man ser igennem fingre med, at skattestigningerne kommer også i de år, hvor man har understreget, at skatten skal holdes i ro.
Karsten Lauritzen (V), 2013-01-16:
Den frygt, som nogle af os deler, for, at måltallene på trafikområdet og administrationen af dem fører til, at tilliden til politiet bliver undergravet, og fører til, at der udskrives tåbelige bøder, bliver jo så tre gange så stor i det kommende år, men det er ministeren måske ikke enig i.
Ellen Trane Nørby (V), 2011-05-31:
Så i stedet for det der sortsyn synes jeg, at vi skal glæde os over det, og så synes jeg, at vi i fællesskab skal gennemføre nogle initiativer, som sikrer, at der kommer endnu flere penge i den danske kasse – penge, som vi kan investere i fremtiden, bl.a. på uddannelses- og forskningsområdet.
Torsten Schack Pedersen (V), 2013-05-14:
Retssikkerhed på skatteområdet fylder meget i debatten i øjeblikket, også i dagens udgave af Jyllands-Posten er det et tema, hvor formanden for Skatterådet rejser kritik af forholdene og kommer med eksempler på, at retssikkerheden har det hårdt, når det gælder skatteområdet.